Enn ein lægðin fer yfir landið á morgun og þriðjudag og hafa gular viðvaranir verið gefnar út um allt land nema á höfuðborgarsvæðinu . Óvissustig vegna snjóflóðahættu er í gildi á Vestfjörðum . Sú lægð sem nú er yfir norðvestanverðu landinu gengur niður undir miðnætti en heldur áfram á Vestfjörðum . Búið er að lýsa yfir óvissustigi þar vegna snjóflóðahættu og er víða ófært . Næsta lægð kemur svo aftur fyrir hádegi á morgun og eru gular viðvaranir í gildi á Breiðafirði , Ströndum og Norðurlandi vestra frá klukkan 11 á morgun . Frá klukkan 13 á morgun verða einnig viðvaranir í gildi á Faxaflóa og miðhálendinu og seinni partinn nær stormurinn inn á Suðurland . Búast má við mjög snörpum vindhviðum annað kvöld á Faxaflóa sérstaklega við Hafnarfjall , á Kjalarnesi og á sunnanverðu Snæfellsnesi . Vindurinn nær allt að 25 m / s og verður þar ekkert ferðaveður . Vindhviður ná þá allt að 28 m / s á Suðurlandi og miðhálendinu seinni partinn á morgun . Höfuðborgarsvæðið sleppur þá við viðvaranir og á það traustum vini að þakka : Esjunni sjálfri sem skýlir svæðinu fyrir norðanáttinni . Veðurfræðingur hjá Veðurstofu Íslands segir þó í samtali við Fréttablaðið að alltaf verði einhverjir blettir í borginni sem njóta ekki skjóls frá Esjunni en heilt yfir sleppi höfuðborgarbúar betur en aðrir . Á aðfaranótt þriðjudags ná svo viðvaranirnar yfir allt landið nema höfuðborgarsvæðið en veðrið gengur niður á hádegi þann daginn á miðhálendinu og Suðurlandi . Á Breiðafirði , Vestfjörðum , Ströndum og Norðurlandi vestra nær vindur 20 - 28 m / s með éljum og skafrenningi þangað til viðvörunin fellur úr gildi á miðnætti , aðfaranótt miðvikudags . Miklar líkur eru á samgöngutruflunum þar og er ekkert ferðaveður .